text: Sønderjyder overrækker pris på kongeskibet
  01 juni 2011 kl. 09.07
  Kl. 12 går fem sønderjyder omborg på kongeskibet Dannebrog ved Bøje 1 i Københavns Havn. De skal overrække prisen som "Årets Europæer" til prins Henrik.
  Det er Europabevægelsen i Syd- og Sønderjylland, som har kåret prinsen. 
  - Det er ikke et øjeblik for tidligt. Prins Henrik har gennem hele sit liv i Danmark været dybt engageret i dansk kulturliv samtidig med, at han har bevaret forbindelsen til Frankrig og resten af Europa, siger Bente Witt, formand for Europabevægelsen for Syd- og Sønderjylland.
  Redaktør og medlem af Europabevægelsens hovedbestyrelse, Gunnar Hattesen, Gråsten, supplerer:
  - Vi sønderjyder føler os særligt knyttet til Kongehuset, så derfor er det en ekstra oplevelse at komme ombord på Kongeskibet. Prins Henrik er på samme tid meget dansk og meget fransk, så ganske enkelt en ægte europæer.
  foruden Bente Witt og Gunnar Hattesen deltager Hans Stengaard-Jessen, Sønderborg, Jørgen Mads Clausen, formand for Danfoss, og folketingsmedlem Ellen Trane Nørby (V).
  